               AN COIMISIÚN EORPACH
            An Bhruiséil,20.1.2022
            COM(2022) 20 final
            2022/0010(BUD)

            Togra le haghaidh
            CINNEADH Ó PHARLAIMINT NA hEORPA AGUS ÓN gCOMHAIRLE
            maidir leis an gCiste Eorpach um Choigeartú don Domhandú d’Oibrithe Iomarcacha a shlógadh tar éis iarratas ón Spáinn – EGF/2021/006 ES/Cataluña automotive

               MEABHRÁN MÍNIÚCHÁIN

               COMHTHÉACS AN TOGRA

               1.Na rialacha is infheidhme maidir le ranníocaíochtaí airgeadais ón gCiste Eorpach um Choigeartú don Domhandú d’Oibrithe Iomarcacha (CED), is rialacha iad a leagtar síos i Rialachán (AE) 2021/691 ó Pharlaimint na hEorpa agus ón gComhairle an 28 Aibreán 2021 maidir leis an gCiste Eorpach um Choigeartú don Domhandú le haghaidh Oibrithe Iomarcacha (CED) agus lena n‑aisghairtear Rialachán (AE) Uimh. 1309/2013
                  1
                (dá ngairtear feasta Rialachán CED).

               2.An 23 Meán Fómhair 2021, rinne an Spáinn an t‑iarratas EGF/2021/006 ES/Cataluña automotive a chur isteach, iarratas ar ranníocaíocht airgeadais ó CED, de dheasca iomarcaíochtaí san earnáil eacnamaíoch a aicmítear faoi rannán 29 NACE Athbhreithniú 2 (Monarú mótarfheithiclí, leantóirí agus leathleantóirí) i gCatalóin (ES51) na Spáinne, réigiún atá ar leibhéal 2 NUTS.

               3.Tar éis don Choimisiún measúnú a dhéanamh ar an iarratas sin, tháinig sé ar an gconclúid, i gcomhréir leis na forálacha uile is infheidhme sa Rialachán maidir le CED, gur comhlíonadh na coinníollacha maidir le ranníocaíocht airgeadais a dhámhachtain ó CED.

               ACHOIMRE AR AN IARRATAS

                        Iarratas ar CED

                        EGF/2021/006 ES/Cataluña automotive

                        Ballstát

                        An Spáinn

                        An réigiún/na réigiúin lena mbaineann (leibhéal 2 NUTS
                           2
                        )

                        Cataluña (ES51)

                        An dáta a cuireadh an t‑iarratas isteach

                        23 Meán Fómhair 2021

                        An dáta a admhaíodh go bhfuarthas an t‑iarratas

                        29 Meán Fómhair 2021

                        An dáta a iarradh faisnéis bhreise

                        7 Deireadh Fómhair 2021

                        An spriocdháta leis an bhfaisnéis bhreise a sholáthar

                        29 Deireadh Fómhair 2021

                        An spriocdháta leis an measúnú a chur i gcrích

                        20 Eanáir 2022

                        An critéar idirghabhála

                        Airteagal 4(2)(b) den Rialachán maidir le CED

                        An líon fiontar lena mbaineann

                        10

                        An earnáil/na hearnálacha a bhaineann leis an ngníomhaíocht eacnamaíoch

                        (Rannán NACE Athbhreithniú 2)
                           3

                        Rannán 29 (Monarú mótarfheithiclí, leantóirí agus leathleantóirí)

                        An tréimhse thagartha (6 mhí):

                        1 Eanáir 2021 – 1 Iúil 2021

                        An líon oibrithe a leagadh as a bpost le linn na tréimhse tagartha (a)

                        346

                        An líon oibrithe a leagadh as a bpost roimh an tréimhse thagartha nó ina diaidh (b)

                        359

                        An líon iomlán oibrithe a leagadh as a bpost (a + b)

                        705

                        An líon iomlán tairbhithe incháilithe

                        705

                        An líon iomlán tairbhithe ar a bhfuiltear ag díriú

                        450

                        An buiséad le haghaidh seirbhísí pearsantaithe (EUR)

                        3 138 300

                        An buiséad le CED
                           4
                         a chur chun feidhme (EUR)

                        150 119

                        Buiséad iomlán (EUR)

                        3 288 419

                        Ranníocaíocht ó CED (85 %) (EUR)

                        2 795 156

               MEASÚNÚ AR AN IARRATAS

               Nós imeachta

               4.An 23 Meán Fómhair 2021, chuir an Spáinn an t‑iarratas EGF/2021/006 ES/Cataluña automotive isteach, is é sin faoi cheann 12 sheachtain ón dáta a comhlíonadh na critéir idirghabhála a leagtar amach in Airteagal 4 den Rialachán maidir le CED. D’admhaigh an Coimisiún go bhfuair sé an t‑iarratas an 29 Meán Fómhair 2021 agus an 7 Deireadh Fómhair 2021 d’iarr sé ar an Spáinn faisnéis bhreise a sholáthar. Soláthraíodh an fhaisnéis bhreise sin laistigh de 15 lá oibre ón tráth a iarradh í. An spriocdháta 50 lá oibre ón tráth a fuarthas an t‑iarratas comhlánaithe, tréimhse ar lena linn ba cheart don Choimisiún críoch a chur leis an measúnú ar an gcaoi a bhfuil na coinníollacha maidir le ranníocaíocht airgeadais a sholáthar á gcomhlíonadh, is spriocdháta é a rachaidh in éag an 20 Eanáir 2022.

               Incháilitheacht an iarratais

               Na fiontair agus na tairbhithe lena mbaineann

               5.Baineann an t‑iarratas le 346 oibrí iomarcach san earnáil eacnamaíoch a aicmítear faoi Athbhreithniú 2 NACE, Rannán 29 (Monarú mótarfheithiclí, leantóirí agus leathleantóirí). Na hiomarcaíochtaí a rinneadh, is iomarcaíochtaí iad atá lonnaithe i réigiún NUTS 2 den Chatalóin (ES51).

                        Na fiontair agus an líon daoine a leagadh as a bpost le linn na tréimhse tagartha

                        Aludyne Automotive Spain, SLU

                        3

                        Gruau Ibérica, SLU

                        7

                        Bosch Sistemas de Frenado, SLU

                        13

                        Magna Seating Spain SLU

                        1

                        Continental Automotive Spain, SA

                        156

                        Nobel Plastiques Iberia, SA

                        68

                        Faurencia Interior Systems España, SAU

                        71

                        Robert Bosch España (gléasra Castellet)

                        8

                        Fico Transpar, SA

                        10

                        U-Shin Spain, SLU

                        9

                        Líon iomlán na bhfiontar: 10

                        Líon iomlán na ndaoine a leagadh as a bpost:

                        346

                        Líon iomlán na ndaoine féinfhostaithe a bhfuil deireadh tagtha lena ngníomhaíocht:

                        0

                        Líon iomlán na n‑oibrithe incháilithe agus na ndaoine féinfhostaithe:

                        346

               Critéir idirghabhála

               6.Chuir an Spáinn an t‑iarratas isteach faoi na critéir idirghabhála in Airteagal 4(2)(b) den Rialachán maidir le CED, lena n‑éilítear 200 oibrí iomarcach ar a laghad a chur ar iomarcaíocht le linn tréimhse thagartha 6 mhí i bhfiontair atá ag oibriú san earnáil eacnamaíoch chéanna arna sainiú ag Rannán NACE Athbhreithniú 2, fiontair atá lonnaithe i réigiún amháin nó dhá réigiún thadhlacha arna sainiú ag NUTS leibhéal 2 i mBallstát. Bhí 346 oibrí easáitithe i réigiún NUTS 2 den Chatalóin (ES51).

               7.An tréimhse thagartha 6 mhí atá leis an iarratas, is tréimhse í a mhaireann ón 1 Eanáir 2021 go dtí an 1 Iúil 2021.

               Iomarcaíochtaí agus scor gníomhaíochta a ríomh

               8.Maidir le deireadh le gníomhaíochtaí na n‑oibrithe a leagadh as a bpost le linn na tréimhse tagartha, rinneadh é a ríomh ó dháta foirceanta de facto an chonartha fostaíochta nó ó dháta éaga an chonartha.

               Tairbhithe incháilithe

               9.I dteannta na n‑oibrithe a ndearnadh tagairt dóibh cheana féin, áirítear leis na tairbhithe incháilithe 359 oibrí iomarcach ar cuireadh deireadh lena ngníomhaíocht roimh an tréimhse thagartha 6 mhí nó ina diaidh. Chuir na hoibrithe sin uile deireadh lena ngníomhaíocht laistigh de na 6 mhí roimh thús na tréimhse tagartha an 1 Eanáir 2021 agus/nó idir deireadh na tréimhse tagartha agus an lá roimh ghlacadh an togra seo. Is féidir nasc cúisíoch soiléir a shuí leis an teagmhas a spreag scor ghníomhaíocht na n‑oibrithe iomarcacha le linn na tréimhse tagartha.

               10.Is é 705 duine an líon iomlán tairbhithe incháilithe.

               Tuairisc ar na teagmhais as ar eascair na hiomarcaíochtaí agus scor na gníomhaíochta

               11.Ba é cinneadh Nissan stop a chur le gníomhaíochtaí agus a mhonarchana a dhúnadh sa Chatalóin ba chúis leis na hiomarcaíochtaí sin.

               12.An 27 Bealtaine 2020, chuir Renault, Nissan agus Mitsubishi a bplean straitéiseach nua i láthair, plean a bunaíodh ar scéim ceannaire-leanúna agus ar chomhlántacht idir cuideachtaí. Dhíreodh gach cuideachta ar chineál áirithe feithicle, in aghaidh na deighleoige den táirge i.e. cruthóidh an chuideachta tosaigh máthairfheithicil amháin (carr ceannaire) agus déanfaidh sí comhfheithiclí a chruthú le tacaíocht ó fhoirne na leanúnaithe. Díreoidh gach fiontar freisin ar a chroí‑réigiúin. Faoin scéim seo, díreoidh Nissan ar an tSín, ar Mheiriceá Thuaidh agus ar an tSeapáin; Díreoidh Renault ar an Eoraip, ar an Rúis, ar Mheiriceá Theas agus ar an Afraic Thuaidh; agus díreoidh Mitsubishi ar an Áis Thoir Theas agus ar an Aigéine
                  5
               . An lá dár gcionn, mar thoradh ar chrapadh seasta sciar mhargadh an Aontais i dtáirgeadh gluaisteán paisinéirí domhanda
                  6
               , dhearbhaigh Nissan go bhfuil beartaithe ag an gcuideachta a láithreacht san Eoraip a laghdú
                  7
                chun díriú ar mhargaí níos brabúsaí agus fógraíodh go ndúnfaí a ghléasra in Barcelona
                  8
               . Faoi dheireadh 2021 bhí an mhonarcha dúnta.

               13.Is soláthraithe don chuideachta Nissan iad na fiontair a liostaítear i bpointe 5. Ba é an fógra maidir le dúnadh Nissan ba chúis le dúnadh go páirteach roinnt de na soláthróirí sin (amhail Faurencia
                  9
                nó Continental) agus le laghdú 31-53 % dá lucht saothair, agus dhún soláthróirí eile síos go hiomlán, amhail Aludyne
                  10
               , Magna Seating
                  11
                nó Robert Bosch
                  12
               .

               An tionchar a mheastar a bheidh ag na hiomarcaíochtaí ar an ngeilleagar áitiúil, réigiúnach nó náisiúnta, sin agus ar an bhfostaíocht

               14.Is é tionscal na ngluaisteán an tríú hearnáil is tábhachtaí sa Chatalóin (i ndiaidh ceimiceán agus bia) ó thaobh an láimhdeachais agus na fostaíochta araon. Is ionann láimhdeachas thionscal na ngluaisteán (23.8 billiún euro) agus níos mó ná 10 % d’OTI an réigiúin
                  13
               . Soláthraíonn an earnáil thart ar 143 000 post (poist dhíreacha, poist indíreacha agus poist cruthaithe), poist arb ionann iad agus 4.2 % den daonra atá fostaithe sa Chatalóin, de réir sonraí ó Chnuasach Thionscal Gluaisteán na Catalóine (CIAC)
                  14
               .

               15.Maidir leis na hiomarcaíochtaí a bhaineann leis an iarratas seo, tá siad comhchruinnithe i gceithre chontae de chúige Barcelona (Barcelonès, Alt Penedés, Baix Llobregat agus Vallés Oriental), contaetha ina bhfuil líon mór fiontar gluaisteán suite. Le linn na tréimhse 2018 - 2020 tháinig méadú ar an líon post a scriosadh sna réigiúin sin

               Iomarcaíochtaí in Barcelonès, Alt Penedés, Baix Llobregat agus Vallés Oriental (2017=0)

               Foinse: SOC (seirbhís fostaíochta poiblí na Catalóine)
                  15

               16.Maidir le líon na n‑oibrithe a leagadh as a bpost de bharr nós imeachta comhchoiteann iomarcaíochta idir Eanáir agus Meitheamh 2021 sa Chatalóin (7 993 duine), is mó an líon sin ná líon na n‑oibrithe a leagadh as a bpost sa bhliain 2020 (7 936 duine)
                  16
               . Tharla beagnach 50 % de na hiomarcaíochtaí sa chéad leath de 2021 in earnáil na ngluaisteán, an earnáil is mó a ndeachaigh nósanna imeachta iomarcaíochta comhchoiteanna i bhfeidhm uirthi.

               17.Mar thoradh ar dhúnadh ghléasra Nissan in Barcelona, tharla níos mó ná 2 500 iomarcaíocht dhíreach agus cailleadh 8 000 post i measc a sholáthraithe (3 000 post i measc soláthróirí ardleibhéil, iad siúd a dhéanann caibidlíocht go díreach le monaróirí feithiclí, agus 5 000 post eile i measc soláthraithe níos lú)
                  17
               . Measann an cumann fostóirí luach EUR 3 600 milliún a bheith ag an tionchar diúltach de thoradh dhúnadh Nissan Barcelona, caillteanas arb ionann é agus 2.6 % de luach na hearnála tionsclaíche sa Chatalóin
                  18
               .

               Cur i bhfeidhm Chreat Cáilíochta an Aontais Eorpaigh um oirchill ar athrú agus ar athstruchtúrú (QFR)

               18.Thug an Spáinn tuairisc ar an gcaoi ar cuireadh san áireamh sa chás sin na moltaí a leagtar amach i gCreat Cáilíochta an Aontais Eorpaigh um oirchill ar athrú agus athstruchtúrú. Cuireann an Spáinn i dtábhacht go ndéanann comhlachtaí poiblí faireachán ar phróisis athstruchtúraithe agus go mbainistíonn siad iarratais ar iomarcaíochtaí comhchoiteanna ach gan cead acu iad a údarú ná diúltú dóibh. Is féidir leis na comhlachtaí sin, áfach, cláir a chur ar bun lena gcuirfear cruthú post chun cinn i gcomhpháirtíocht le comhlachtaí áitiúla nó le comhlachtaí poiblí‑príobháideacha (gníomhaireachtaí ath‑shocrúcháin).

               19.Sula bristear oibrithe as a bpost, téann comhpháirtithe sóisialta, fiontair agus ionadaithe oibrithe i mbun próisis chaibidlíochta, i gcomhréir leis an reachtaíocht náisiúnta, arb é is aidhm dó teacht ar chomhaontú maidir le hiomarcaíochtaí agus maidir leis na pleananna socrúcháin sheachtraigh, ar nithe iad a atá ina n‑oibleagáid dhlíthiúil ar an bhfiontar a leagann 50 oibrí nó níos mó as a bpost san am céanna. Cuireann na pleananna socrúcháin sheachtraigh cúnamh cuardaigh poist, gairmthreoir agus gairmoiliúint ar fáil do na hoibrithe. Maireann na pleananna sin 6 mhí. Cuireann seirbhís fostaíochta phoiblí na Catalóine (SOC) seirbhísí ath‑imlonnaithe ar fáil do na hoibrithe a leagadh as a bpost nach bhfuil i dteideal na bpleananna socrúcháin sheachtraigh.

               20.Na ceardchumainn agus na heagraíochtaí gnó is ionadaíche sa Chatalóin, Comisiones Obreras, UGT, Fomento del Trabajo Nacional (FOMENT) agus PIMEC (comhlachas FBManna na Catalóine), rinne siad anailís ar ionchais an mhargaidh saothair réigiúnaigh amach anseo agus ar na scileanna a mbeidh éileamh orthu ó fhiontair a bhfuil poist á dtairiscint acu. Bhí na comhpháirtithe sóisialta sin ina gcuid den mheitheal chun an pacáiste beart a bhfuil cómhaoiniú CED á iarraidh ina leith a shainmhíniú.

               Comhlántacht maidir le gníomhaíochtaí atá á maoiniú ó chistí náisiúnta nó ó chistí an Aontais

               21.Maidir leis na bearta a bhfuil tuairisc orthu thíos agus atá ag fáil ranníocaíocht airgeadais ó CED, dheimhnigh an Spáinn nach bhfaighidís ranníocaíochtaí airgeadais freisin ó ionstraimí airgeadais eile de chuid an Aontais.

               22.Maidir leis an bpacáiste comhordaithe de sheirbhísí pearsantaithe, comhlánaíonn sé gníomhaíochtaí arna maoiniú ag cistí náisiúnta nó cistí Aontais eile amhail seirbhísí ginearálta SOC (tacaíocht um chuardach poist, comhairleoireacht ghairmiúil agus oiliúint).

               ‑Nósanna imeachta maidir le dul i gcomhairle leis na tairbhithe ar a bhfuiltear ag díriú nó lena nionadaithe nó leis na comhpháirtithe sóisialta agus leis na húdaráis áitiúla agus réigiúnacha

               23.Thug an Spáinn le fios gur thacaigh gníomhaithe éagsúla leis an iarratas ar CED. Cruthaíodh meitheal le hionadaithe ó SOC, CIAC, agus an Agència per la Competitivitat de l’Empresa (ACCIÓ), i measc ionadaithe eile
                  19
               . Tháinig an mheitheal le chéile dhá uair sa tseachtain ón 30 Iúil 2020 go dtí an 14 Nollaig 2020. Ghlac na comhpháirtithe sóisialta (dá dtagraítear i bpointe 20) páirt sa phróiseas freisin. Ag cruinniú a tionóladh an 26 Samhain 2020 chuir na comhpháirtithe sóisialta in iúl go hoifigiúil go dtacaíonn siad le bearta CED atá le tairiscint d’iar-oibrithe de chuid soláthróirí Nissan.

               Na tairbhithe ar a bhfuiltear ag díriú agus na bearta atá beartaithe

               Na tairbhithe ar a bhfuiltear ag díriú

               24.Meastar gur 450 is líon do na hoibrithe iomarcacha a ghlacfaidh páirt sna bearta. Is mar seo a leanas atá an miondealú a rinneadh ar na hoibrithe sin de réir gnéis, aoisghrúpa, agus an leibhéil oideachais atá acu:

                        Catagóir

                        An líon tairbhithe
                           a bhfuil coinne leo

                        Inscne:

                        Fir:

                        250

                        (55.6 %)

                        Mná:

                        200

                        (44.4 %)

                        Neamh‑dhénártha

                        0

                        (0.0 %)

                        Aoisghrúpa:

                        Faoi bhun 30 bliain:

                        16

                        (3.5 %)

                        30-54 bhliana:

                        277

                        (61.6 %)

                        Os cionn 54 bhliana:

                        157

                        (34.9 %)

                        Leibhéal oideachais

                        Oideachas meánscoile íochtaraí nó níos lú
                           20

                        227

                        (50.4 %)

                        Oideachas meánscoile uachtaraí
                           21
                         nó oideachas iar-mheánscoile
                           22

                        108

                        (24.0 %)

                        Oideachas treasach
                           23

                        115

                        (25.6 %)

               Bearta atá beartaithe

               25.Seo a leanas na bearta atá i gceist leis na seirbhísí pearsantaithe a sholáthrófar do na hoibrithe iomarcacha:

               –Faisnéis ghinearálta agus seisiúin fáiltithe. Áirítear leis sin faisnéis ghinearálta maidir le cláir chomhairleachta agus oiliúna atá ar fáil, maidir le liúntais agus dreasachtaí; agus próifíliú na n‑oibrithe. Ós rud é go gcuirtear an beart chun feidhme i gcomhar le Cnuasach Thionscal Gluaisteán na Catalóine, beidh deis ag na hoibrithe soiléiriú a dhéanamh ar a n‑ionchais ghairme laistigh den earnáil mótarfheithiclí agus cinneadh a dhéanamh cibé acu uas‑sciliú a dhéanamh agus fanacht san earnáil nó athoiliúint a dhéanamh chun fostaíocht a fháil in earnálacha eile.

               –Le Ceardlanna ullmhúcháin, díríodh ar mhodheolaíochtaí éagsúla chun post a chuardach agus ar ghnéithe tábhachtacha a bhaineann le post a lorg, amhail dréachtú CVanna, agallaimh phoist agus dinimic ghrúpa, etc. Comhlánaítear sin le faisnéis níos doimhne ar ath‑imlonnú, ar earnálacha óna dteastaíonn ceadúnú nó deimhnithe inniúlachta gairmiúla, agus deimhniú inniúlachtaí agus scileanna boga a fhaightear i gcásanna oibre. Dóibh siúd atá ag smaoineamh ar an bhféinfhostaíocht, beidh ceardlanna ann maidir le gnólacht a chur ar bun.

               –Cuirfear Gairmthreoir ar fáil i seisiúin dhéthaobhacha le comhairleoir. Réiteoidh an comhairleoir agus an t‑oibrí, i dteannta a chéile, bealach pearsantaithe chuig an bhfostaíocht nó an bhféinfhostaíocht. Le linn na seisiún sin saineofar freisin riachtanais oiliúna.

               –Oiliúint. Áireofar leis sin (1) oiliúint maidir le hinniúlachtaí cothrománacha amhail forbairt phearsanta, rioscaí ceirde a chosc, teangacha iasachta, agus oiliúint le bheith i d’oiliúnóir; (2) gairmoiliúint athscilithe chun freastal ar riachtanais shainaitheanta de chuid an mhargaidh saothair áitiúil amhail cothabháil foirgneamh agus trealaimh uirbigh, oibríochtaí trádstórais, lóistíochtaí trádstórais, HACCP
                  24
               , sábháilteacht bia, láimhseáil bia, etc.; agus (3) gairmoiliúint uas‑scilithe chun scileanna a bhfuil éileamh orthu in earnáil na mótarfheithiclí a theagasc, amhail teicnící táthaithe (TIG
                  25
               , MIG/MAG
                  26
               , táthú uathoibríoch, táthú speisialta, etc.), dearadh tionsclaíoch (Dearadh Meicniúil 2D agus 3D, CAD, comhtháthú córais CAD-CAM
                  27
                etc.), meaisíniú (clárúchán CNC
                  28
               , pleananna CNC a léirmhíniú, oibreoir agus ullmhaitheoir uirlise, etc.), agus cothabháil (uathoibriú leictreach, hiodrálach agus neomatach; uathoibrithe in‑ríomhchláraithe; cothabháil córas rollta agus tarchurtha; cothabháil feithiclí hibrideacha agus leictreacha; etc.); agus (4) intéirneachtaí i bhfiontair. Is é is aidhm dó sin taithí oiliúna i bhfíorthimpeallacht oibre a éascú.

               –Tacaíocht fiontraíochta. D’fhonn gnó inmharthana nó tionscadail féinfhostaíochta a fhorbairt, is i bhfoirm oiliúna agus teagaisc phearsantaithe le linn phróiseas an ghnó nuathionscanta a thabharfar tacaíocht d’oibrithe a bhfuil suim acu a bheith féinfhostaithe. D’fhéadfadh sé go gcumhdófaí ann pleanáil, staidéir indéantachta, pleananna gnó, cabhair le deiseanna maoinithe a shainaithint, etc.

               –Gnólacht a cur ar bun. Na hoibrithe a chuireann tús lena ngníomhaíocht ghnó nó féinfhostaíochta féin, gheobhaidh siad suas le EUR 5 000 chun na costais bhunaithe a chumhdach.

               –Dianchúnamh i gcuardach poist, lena n‑áirítear cuardach gníomhach a dhéanamh ar na deiseanna fostaíochta áitiúla agus réigiúnacha (do dhaoine féinfhostaithe freisin) agus meaitseáil poist.

               –Teagasc tar éis ath‑imeascadh san obair. Na hoibrithe a dhéanfar a ath‑imeascadh san fhostaíocht, déanfar iad a threorú le linn na chéad mhíonna chun fadhbanna a sheachaint a d’fhéadfadh teacht chun cinn ina bpoist nua.

               –Dreasachtaí. Beidh dreasachtaí éagsúla ann. (1) Beidh ranníocaíocht le haghaidh costais chomaitéireachta ann. Is in aghaidh an lae rannpháirtíochta a ríomhfar an méid a íocfar agus cuirfear san áireamh aon timaistear uirbeach nó idiruirbeach. (2) Dreasachtaí socrúcháin. Is EUR 350 in aghaidh na míosa ar feadh trí mhí ar a mhéad a gheobhaidh na daoine sin a fhilleann ar an bhfostaíocht. Ceapadh an dreasacht chun athfhostú tapa a spreagadh agus chun oibrithe scothaosta a spreagadh chun fanacht sa mhargadh saothair. (3) Liúntas inteirneachta. Is EUR 10 in aghaidh na huaire an chloig d’intéirneacht a gheobhaidh oibrithe ar intéirneachtaí i bhfiontair. (4) Ranníocaíocht maidir le speansais i leith cúramóirí cleithiúnaithe. Oibrithe a bhfuil freagrachtaí cúraim orthu (i leith leanaí, seanóirí nó daoine faoi mhíchumas), gheobhaidh siad suas le EUR 20 in aghaidh an lae ar feadh na tréimhse a mbeidh siad rannpháirteach sna bearta. Is é is aidhm dó sin na costais bhreise a chlúdach a bhíonn ar rannpháirtithe a bhfuil freagrachtaí cúraim orthu chun páirt a ghlacadh sna bearta.

               26.Beartaíodh go mbeadh na bearta i gcomhréir le Straitéis Geilleagair Chiorclaigh na Spáinne
                  29
                agus leis an Straitéis um Fhorbairt Inbhuanaithe na Catalóine
                  30
               . Leis an oiliúint chothrománach i scileanna digiteacha mar aon le cuid den oiliúint bheartaithe uas‑scilithe/athscilithe, déanfar freastal ar an riachtanas na scileanna a scaipeadh a theastaíonn sa ré dhigiteach thionsclaíoch agus i ngeilleagar atá tíosach ar acmhainní, i gcomhréir le hAirteagal 7.2 den Rialachán maidir le CED. Chun na críche sin, cuireadh san áireamh na staidéir seo a leanas Capacitats i tecnologies vinculades a la indústria 4.0 a Catalunya
                  31
                agus Competències i necessitats formatives del sector de l’automoció a Catalunya
                  32
               .

               27.Is ionann na gníomhaíochtaí atá beartaithe agus bearta gníomhacha maidir leis an margadh saothair laistigh de na bearta incháilithe a leagtar amach in Airteagal 7 den Rialachán maidir le CED. Ní chuirfear na gníomhaíochtaí sin in ionad bearta éighníomhacha cosanta sóisialta.

               28.Maidir leis na gníomhaíochtaí a rinneadh cheana chun cúnamh a thabhairt do na hoibrithe a leagadh as a bpost, chuir an Spáinn in iúl do na hoibrithe atá i dteideal pleananna socrúcháin sheachtraigh
                  33
               , go bhfuair na hoibrithe iad cheana féin agus gur thug SOC rochtain do na hoibrithe ar a seirbhísí ginearálta (tacaíocht do chuardach poist, comhairleoireacht ghairmiúil agus oiliúint).

               29.Sholáthair an Spáinn an fhaisnéis ba ghá maidir le bearta atá éigeantach do na fiontair lena mbaineann de bhua an dlí náisiúnta nó de bhun comhaontuithe comhchoiteanna. Dheimhnigh an Spáinn nach dtiocfadh ranníocaíocht airgeadais ó CED in ionad na mbeart sin.

               Buiséad measta

               30.Is é EUR 3 288 950 luach na gcostas measta ina n‑iomláine, costais a chuimsíonn caiteachas EUR 3 138 950 ar sheirbhísí pearsantaithe agus caiteachas EUR 150 119 ar ghníomhaíochtaí ullmhúcháin, bainistíochta, faisnéise agus poiblíochta, mar aon le gníomhaíochtaí rialaithe agus tuairiscithe.

               31.Is é EUR 2 795 156 (85 % de na costais iomlána) an ranníocaíocht airgeadais iomlán a iarradh ó CED.

               32.Is é SOC a sholáthraíonn an réamh‑mhaoiniú agus an cómhaoiniú náisiúnta.

                        Bearta

                        An líon measta rannpháirtithe

                        An costas measta in aghaidh an rannpháirtí
                        (EUR)
                           34

                        Costais mheasta iomlána

                        (EUR)
                           35

                        Seirbhísí pearsantaithe (bearta faoi Airteagal 7(2)(a) den Rialachán maidir le CED)

                        Faisnéis ghinearálta le haghaidh tairbhithe incháilithe agus seisiún fáiltithe
                           (acogida y diagnóstico inicial)

                        450

                        70

                        31 500

                        Ceardlanna ullmhúcháin
                           (medidas de sensibilización‑talleres preparatorios)

                        200

                        250

                        50 000

                        Gairmthreoir
                           (programa de orientación laboral)

                        450

                        472

                        212 500

                        Oiliúint
                           (programa de formación)

                        400

                        3 104

                        1 241 500

                        Tacaíocht fiontraíochta
                           (escuela de emprendedores y asesoría del emprendedor)

                        50

                        1 300

                        65 000

                        Gnólacht a chur ar bun
                           (incentivo a la constitución de negocios)

                        20

                        5 000

                        100 000

                        Dianchúnamh i gcuardach poist
                           (prospección laboral)

                        300

                        1 300

                        390 000

                        Teagasc tar éis ath‑imeascadh san obair
                           (seguimiento en el empleo)

                        200

                        250

                        50 000

                        Fo-iomlán (a):

                        An céatadán den phacáiste de sheirbhísí pearsantaithe

                        –

                        2 140 500

                        (68.21 %)

                        Liúntais agus dreasachtaí (bearta faoi Airteagal 7(2)(b) den Rialachán maidir le CED)

                        Dreasachtaí
                           (beca desplazamiento, insercción laboral por cuenta aj ena, conciliación, y beca prácticas en empresa)

                        450

                        2 217

                        997 800

                        Fo-iomlán (b):

                        An céatadán den phacáiste de sheirbhísí pearsantaithe:

                        –

                        997 800

                        (31.79 %)

                        Gníomhaíochtaí faoi Airteagal 7(5) den Rialachán maidir le CED

                        1. Gníomhaíochtaí ullmhúcháin

                        –

                        14 678

                        2. Bainistíocht

                        –

                        85 087

                        3. Faisnéis agus poiblíocht

                        –

                        35 615

                        4. Rialú agus tuairisciú

                        –

                        14 739

                        Fo-iomlán (c):

                        An céatadán de na costais iomlána:

                        –

                        150 119

                        (4.57 %)

                        Costais iomlána (a + b + c):

                        –

                        3 288 419

                        Ranníocaíocht ó CED (85 % de na costais iomlána)

                        –

                        2 795 156

               33.Costais na mbeart atá sainaitheanta sa tábla thuas mar bhearta faoi Airteagal 7(2)(b) den Rialachán maidir le CED, ní mó iad ná 35 % de na costais iomlána don phacáiste comhordaithe de sheirbhísí pearsantaithe. Dheimhnigh an Spáinn go ngabhann coinníoll leis na bearta sin, eadhon nach mór do na tairbhithe ar a bhfuiltear ag díriú a bheith rannpháirteach go gníomhach i ngníomhaíochtaí cuardaigh poist nó i ngníomhaíochtaí oiliúna.

               34.Dheimhnigh an Spáinn maidir le costais na n‑infheistíochtaí le haghaidh féinfhostaíochta, le haghaidh gnólachtaí a chur ar bun agus le haghaidh táthcheangail ag fostaithe, nach sáróidh na costais sin EUR 22 000 in aghaidh an tairbhí.

               Tréimhse incháilitheachta caiteachais

               35.An 17 Eanáir 2022, thosaigh an Spáinn ag soláthar na seirbhísí pearsantaithe do na tairbhithe ar a bhfuiltear ag díriú. Dá bhrí sin, an caiteachas ar na bearta, is caiteachas a bheidh incháilithe le haghaidh ranníocaíocht airgeadais ó CED ón 17 Eanáir 2022 go dtí 24 mhí tar éis an dáta a thiocfaidh an Cinneadh Maoinithe i bhfeidhm.

               36.An 30 Iúil 2020, thosaigh an Spáinn ag tabhú an chaiteachais riaracháin chun CED a chur chun feidhme. Dá bhrí sin, beidh an caiteachas ar ghníomhaíochtaí ullmhúcháin, bainistíochta, faisnéise agus poiblíochta, rialaithe agus tuairiscithe incháilithe le haghaidh ranníocaíocht airgeadais ó CED ón 30 Iúil 2020 go ceann 31 mhí tar éis an dáta a thiocfaidh an Cinneadh Maoinithe i bhfeidhm.

               Córais bhainistíochta agus rialúcháin

               37.Tá tuairisc san iarratas ar an gcóras bainistíochta agus rialúcháin lena sonraítear freagrachtaí na gcomhlachtaí lena mbaineann. Thug an Spáinn fógra don Choimisiún gurb iad na comhlachtaí a bhainistíonn agus a rialaíonn Ciste Sóisialta na hEorpa Plus a bhainisteoidh agus a rialóidh an ranníocaíocht airgeadais. Beidh SOC ina chomhlacht idirmheánach don údarás bainistíochta.

               Na gealltanais a thug an Ballstát lena mbaineann

               38.Chuir an Spáinn na dearbhuithe uile ar fáil a bhfuil gá leo maidir leis na nithe seo a leanas:

               –cloífear le prionsabail na córa comhionainne agus an neamh‑idirdhealaithe maidir le rochtain ar na bearta atá beartaithe agus maidir le cur chun feidhme na mbeart sin,

               –comhlíonadh na ceanglais a leagtar síos sa dlí náisiúnta agus i ndlí an Aontais maidir le hiomarcaíochtaí comhchoiteanna,

               –na fiontair a rinne oibrithe a leagan as a bpost agus a lean dá gcuid gníomhaíochtaí tar éis dóibh na daoine lena mbaineann a leagan as, is fiontair iad a bhfuil a gcuid oibleagáidí dlíthiúla comhlíonta acu, agus riar déanta acu ar a gcuid oibrithe dá réir,

               –beidh cosc ar aon mhaoiniú dúbailte,

               –cloífidh an ranníocaíocht airgeadais ó CED le rialacha nós imeachta, sin agus le rialacha ábhartha an Aontais maidir le státchabhair.

               IMPLEACHT BHUISÉADACH

               Togra buiséadach

               39.Ní rachaidh CED thar uasmhéid bliantúil EUR 186 milliún (praghsanna 2018), mar a leagtar síos in Airteagal 8 de Rialachán (AE, Euratom) Uimh. 2020/2093 ón gComhairle an 17 Nollaig 2020 lena leagtar síos an creat airgeadais ilbhliantúil do na blianta 2021 go 2027
                  36
               .

               40.Tar éis don Choimisiún an t‑iarratas a scrúdú i dtaca leis na coinníollacha a leagtar amach in Airteagal 13(1) agus (2) den Rialachán maidir le CED, agus tar éis dó an líon tairbhithe ar a bhfuiltear ag díriú, na bearta atá beartaithe agus na costais mheasta a chur san áireamh, tá sé beartaithe ag an gCoimisiún EUR 2 795 156 a shlógadh as CED, sin 85 % de chostais iomlána na mbeart atá beartaithe, chun ranníocaíocht airgeadais a sholáthar don iarratas.

               41.Maidir le CED a shlógadh, is iad Parlaimint na hEorpa agus an Chomhairle i gcomhpháirt le chéile a dhéanfaidh an cinneadh atá beartaithe, mar a leagtar síos i bpointe 9 den Chomhaontú Idirinstitiúideach an 16 Nollaig 2020 idir Parlaimint na hEorpa, Comhairle an Aontais Eorpaigh agus an Coimisiún Eorpach maidir le smacht buiséadach, maidir le comhar i gcúrsaí buiséadacha agus le bainistiú fónta an airgeadais, mar aon le hacmhainní dílse nua, lena n‑áirítear treochlár maidir le hacmhainní dílse nua a thabhairt isteach
                  37
               .

               Gníomhartha gaolmhara

               42.An tráth céanna a thíolacfaidh sé an togra seo le cinneadh CED a shlógadh, déanfaidh an Coimisiún togra i leith aistriú go dtí an líne bhuiséadach iomchuí a thíolacadh do Pharlaimint na hEorpa agus don Chomhairle de mhéid EUR 2 795 156.

               43.An tráth céanna a ghlac an Coimisiún an togra le haghaidh an chinnidh seo CED a shlógadh, ghlac sé cinneadh maidir le ranníocaíocht airgeadais arb ionann é agus cinneadh maoiniúcháin de réir bhrí Airteagal 110 den Rialachán Airgeadais
                  38
               . Tiocfaidh an cinneadh airgeadais sin i bhfeidhm ar an dáta a fhaigheann an Coimisiún fógra faoi fhormheas an aistrithe bhuiséadaigh a dhéanfaidh Parlaimint na hEorpa agus an Chomhairle.

               2022/0010 (BUD)

               Togra le haghaidh

               CINNEADH Ó PHARLAIMINT NA hEORPA AGUS ÓN gCOMHAIRLE

               maidir leis an gCiste Eorpach um Choigeartú don Domhandú d’Oibrithe Iomarcacha a shlógadh tar éis iarratas ón Spáinn – EGF/2021/006 ES/Cataluña automotive

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) Uimh. 2021/691 ó Pharlaimint na hEorpa agus ón gComhairle an 28 Aibreán 2021 maidir leis an gCiste Eorpach um Choigeartú don Domhandú d’Oibrithe Iomarcacha (CED) agus lena n‑aisghairtear Rialachán (AE) Uimh. 1309/2013
                  39
               , agus go háirithe Airteagal 15(1) de,

               Ag féachaint don Chomhaontú Idirinstitiúideach an 16 Nollaig 2020 idir Parlaimint na hEorpa, Comhairle an Aontais Eorpaigh agus an Coimisiún Eorpach maidir le smacht buiséadach, maidir le comhar i gcúrsaí buiséadacha agus le bainistiú fónta an airgeadais, mar aon le hacmhainní dílse nua, lena n‑áirítear treochlár maidir le hacmhainní dílse nua a thabhairt isteach
                  40
               , agus go háirithe pointe 9 de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Is é is aidhm don Chiste Eorpach um Choigeartú don Domhandú d’Oibrithe Iomarcacha (CED) dlúthpháirtíocht a léiriú agus fostaíocht chuibhiúil inbhuanaithe a chur chun cinn san Aontas trí thacaíocht a thabhairt d’oibrithe iomarcacha agus do dhaoine féinfhostaithe a bhfuil deireadh tagtha lena ngníomhaíocht i gcás mórtheagmhais athstruchtúraithe, sin agus cúnamh a thabhairt dóibh filleadh ar obair chuibhiúil inbhuanaithe a luaithe is féidir.

               (2)Ní rachaidh CED thar uasmhéid bliantúil EUR 186 mhilliún (praghsanna 2018) mar a leagtar síos in Airteagal 8 de Rialachán (AE, Euratom) 2020/2093 ón gComhairle
                  41
               .

               (3)An 23 Meán Fómhair 2021, chuir an Spáinn iarratas isteach ar CED a shlógadh i ndáil le hiomarcaíochtaí oibrithe san earnáil eacnamaíoch a aicmítear faoi Aicmiú staidrimh gníomhaíochtaí eacnamaíocha sa Chomhphobal Eorpach (‘NACE’)
                  42
                Athbhreithniú 2 rannán 29 (Monarú mótarfheithiclí, leantóirí agus leathleantóirí) in Ainmníocht Chomhchoiteann na n‑Aonad Críche maidir le Staidreamh (‘NUTS’)
                  43
                réigiún leibhéal 2 na Catalóine (ES51) na Spáinne. Bhí faisnéis bhreise ann mar fhorlíonadh ar an iarratas sin, faisnéis a soláthraíodh i gcomhréir le hAirteagal 8(5) de Rialachán (AE) 2021/691. Comhlíonann an t‑iarratas sin na coinníollacha a bhaineann le ranníocaíocht airgeadais ó CED, coinníollacha a leagtar síos in Airteagal 13 de Rialachán (AE) 2021/691.

               (4)Dá bhrí sin, ba cheart CED a shlógadh chun ranníocaíocht airgeadais EUR 2 795 156 a sholáthar i leith an iarratais a chuir an Spáinn isteach.

               (5)Chun íoslaghdú a dhéanamh ar an achar ama a tógtar chun CED a shlógadh, ba cheart feidhm a bheith ag an gcinneadh seo ón dáta a ghlactar é,

               TAR ÉIS AN CINNEADH SEO A GHLACADH:

               Airteagal 1

               Faoi chuimsiú bhuiséad ginearálta an Aontais le haghaidh na bliana airgeadais 2022, déanfar an Ciste Eorpach um Choigeartú don Domhandú d’Oibrithe Iomarcacha a shlógadh chun méid EUR 2 795 156 a sholáthar ina leithreasuithe i gcomhair gealltanas agus ina leithreasuithe íocaíochta.

               Airteagal 2

               Tiocfaidh an Cinneadh seo i bhfeidhm lá a fhoilsithe in Iris Oifigiúil an Aontais Eorpaigh. Beidh feidhm aige ón [dáta a ghlactha]
                  44*.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        IO L 153, 3.5.2021, lch. 48.

                     (2)

                        Rialachán Tarmligthe 2019/1755 ón gCoimisiún an 8 Lúnasa 2019 lena leasaítear na hIarscríbhinní a ghabhann le Rialachán (CE) Uimh. 1059/2003 ó Pharlaimint na hEorpa agus ón gComhairle maidir le bunú aicmiú coiteann na n‑aonad críche maidir le staidreamh (NUTS). IO L 270, 24.10.2019, lgh. 1-56.

                     (3)

                        IO L 393, 30.12.2006, lch. 1.

                     (4)

                        I gcomhréir leis an gcúigiú mír d’Airteagal 7 de Rialachán (AE) Uimh. 2021/691.

                     (5)

                  Groupe Renault – Alliance, press release 27 May 2020

                  https://www.elmundo.es/motor/2020/05/27/5ece193ffc6c83c0408b4596.html

                     (6)

                        De réir Eagraíocht Idirnáisiúnta na Monaróirí Mótarfheithiclí (OICA), le scór bliain anuas (1999-2019), tá an tAontas ag cailleadh sciar an mhargaidh de réir a chéile maidir le táirgeadh gluaisteán paisinéirí. In 1999, ba é an tAontas an réigiún ba mhó ar domhan agus 40.7 % de tháirgeadh gluaisteán domhanda, agus in 2019, bhí laghdú tagtha ar sciar an Aontais go 23.6 %.

                     (7)

                  https://www.reuters.com/article/us‑nissan‑restructuring-exclusive-idUSKBN22R1NX

                     (8)

                  https://latribunadeautomocion.es/2020/05/uchida-nissantenemos‑la-intencion‑de-cerrar-barcelona-en‑diciembre-de-2020/?v=d3dcf429c679

                     (9)

                        Is 160 líon iomlán na n‑oibrithe a leagadh amach as a bpost; 89 oibrí thar an tréimhse Meitheamh‑Nollaig 2020 agus 71 oibrí i rith na tréimhse tagartha Eanáir-Iúil 2021.

                     (10)

                        Leag Aludyne a lucht saothair iomlán as a phost, 79 oibrí thar an tréimhse Meitheamh‑Nollaig 2020 agus 3 oibrí le linn na tréimhse tagartha.

                     (11)

                        Leag Magna Seating na Spáinne a lucht saothair ar fad as a phost, 57 oibrí thar an tréimhse Meitheamh‑Nollaig 2020 agus aon oibrí amháin le linn na tréimhse tagartha.

                     (12)

                        Leag Robert Bosch España (gléasra Castellet) a lucht saothair ar fad as a phost, 293 oibrí thar an tréimhse Meitheamh‑Nollaig 2020 agus 8 le linn na tréimhse tagartha

                     (13)

                  https://www.economiadigital.es/empresas/nissan‑industria-catalana-pierde-3600-millones‑cierre_20067534_102.html

                     (14)

                        Comhlachas neamhbhrabúsach is ea
                  Cnuasach Thionscal Gluaisteán na Catalóine (CIAC)
                  , a bhfuil cead ag cuideachtaí páirt a ghlacadh ann ar chuideachtaí iad atá nasctha leis an earnáil mótarfheithiclí atá lonnaithe sa Chatalóin agus le gníomhaíocht RDI. Is é príomhchuspóir an CIAC iomaíochas thionscal na ngluaisteán a neartú.

                     (15)

                  Servei Públic d'Ocupació de Catalunya
                  .

                     (16)

                        https://www.elperiodico.com/es/economia/20210611/ola-repunta-catalunya-7-993-11816139

                     (17)

                  https://www.lavanguardia.com/economia/20201111/49392567462/nissan‑barcelona-crisis‑impacto-cierre-fabricas‑plantas.html

                     (18)

                  https://www.economiadigital.es/empresas/nissan‑industria-catalana-pierde-3600-millones‑cierre_20067534_102.html

                     (19)

                        Is é ACCIÓ gníomhaireacht na Catalóine um iomaíochas cuideachta.

                     (20)

                        ISCED 0-2

                     (21)

                        ISCED 3

                     (22)

                        ISCED 4

                     (23)

                        ISCED 5-8

                     (24)

                        Modh chun rioscaí a bhaineann le sábháilteacht bia a aithint agus a bhainistiú is ea Pointí Rialaithe Criticiúla Anailíse Guaise (HACCP) atá aitheanta go hidirnáisiúnta.

                     (25)

                        Táthú tungstan támhgháis (TIG).

                     (26)

                        Táthú Miotail Támhgháis (MIG) agus Táthú Miotail Gás Gníomhach (MAG).

                     (27)

                        Seasann CAD/CAM do dhearadh ríomhchuidithe agus monarú ríomhchuidithe.

                     (28)

                        Baineann monaróirí úsáid as Clárúchán CNC (Clárúchán Rialaithe Uimhriúla Ríomhaireachta) chun treoracha clár a chruthú chun go mbeidh ríomhairí in ann meaisín‑uirlis a rialú. Tá baint mhór ag CNC leis an bpróiseas déantúsaíochta agus cuireann sé feabhas ar uathoibriú chomh maith le solúbthacht.

                     (29)

                  https://www.miteco.gob.es/es/calidad‑y-evaluacion‑ambiental/temas/economia-circular/estrategia/

                     (30)

                  Estrategia para el desarrollo sostenible de Cataluña

                     (31)

                  Capacitats i tecnologies vinculades a la indústria 4.0 a Catalunya

                     (32)

                  Competències i necessitats formatives del sector de l’automoció a Catalunya

                     (33)

                        Pleananna socrúcháin sheachtraigh atá ina n‑oibleagáid dhlíthiúil ar an bhfiontar a leagann 50 oibrí nó níos mó as a bpost san am céanna. Cuireann na pleananna socrúcháin sheachtraigh sin cúnamh cuardaigh poist, gairmthreoir agus gairmoiliúint ar fáil do na hoibrithe. Maireann na pleananna sin 6 mhí

                     (34)

                        Chun deachúlacha a sheachaint, slánaítear na meánchostais mheasta in aghaidh an rannpháirtí. Mar sin féin, ní dhéanann an slánú aon difear do chostas iomlán gach birt, arae tá sé sin fós mar a shonraítear san iarratas a chuir an Spáinn isteach.

                     (35)

                        Mar gheall ar an slánú, ní réitíonn na suimeanna iomlána le chéile.

                     (36)

                        IO L 433, 22.12.2020, lch. I/11.

                     (37)

                        IO L 433, 22.12.2020, lch. I/29.

                     (38)

                        Rialachán (AE, Euratom) 2018/1046 ó Pharlaimint na hEorpa agus ón gComhairle an 18 Iúil 2018 maidir leis na rialacha airgeadais is infheidhme maidir le buiséad ginearálta an Aontais, lena leasaítear Rialacháin (AE) Uimh. 1296/2013, (AE) Uimh. 1301/2013, (AE) Uimh. 1303/2013, (AE) Uimh. 1304/2013, (AE) Uimh. 1309/2013, (AE) Uimh. 1316/2013, (AE) Uimh. 223/2014, (AE) Uimh. 283/2014, agus Cinneadh Uimh. 541/2014/AE agus lena n‑aisghairtear Rialachán (AE, Euratom) Uimh. 966/2012, IO L 193, 30.7.2018, lch. 1

                     (39)

                        IO L 153, 3.5.2021, lch. 48.

                     (40)

                        IO L 433, 22.12.2020, lch. I/29

                     (41)

                        Rialachán (AE, Euratom) Uimh. 2020/2093 ón gComhairle an 17 Nollaig 2020 lena leagtar síos an creat airgeadais ilbhliantúil do na blianta 2021 go 2027 (IO L 433, 22.12.2020, lch. I/11).

                     (42)

                        Rialachán (CE) Uimh. 1893/2006 ó Pharlaimint na hEorpa agus ón gComhairle an 20 Nollaig 2006 lena mbunaítear aicmiú staidrimh gníomhaíochtaí eacnamaíocha NACE Athbhreithniú 2 agus lena leasaítear Rialachán (CEE) Uimh. 3037/90 ón gComhairle chomh maith le Rialacháin CE áirithe maidir le fearainn shonracha staidrimh (IO L 393, 30.12.2006, lch. 1).

                     (43)

                        Rialachán Tarmligthe 2019/1755 ón gCoimisiún an 8 Lúnasa 2019 lena leasaítear na hIarscríbhinní a ghabhann le Rialachán (CE) Uimh. 1059/2003 ó Pharlaimint na hEorpa agus ón gComhairle maidir le bunú aicmiú coiteann na n‑aonad críche maidir le staidreamh (NUTS). IO L 270, 24.10.2019, lgh. 1–56.

                     (44)
                  *
                        An dáta le cur isteach ag an bParlaimint sula bhfoilsítear san IO é.